पाएं अपने शहर की ताज़ा ख़बरें और फ्री ई-पेपरडाउनलोड करें
समालखा/पानीपत. जीटी रोड पर करहंस गांव के नजदीक दिल्ली पब्लिक स्कूल (डीपीएस) के सामने हरियाणा रोडवेज की बस ने पीछे से एक खड़े ट्राले में टक्कर मार दी। टक्कर इतनी जबरदस्त थी कि बस के अगले हिस्से के परखचे उड़ गए। बस के आगे का शीशा टूट गया था।
परिचालक की सीट पर बैठी एक छात्रा तेज झटका लगने से यहीं से बाहर गिर पड़ी और पहिये के नीचे आने से मौत हो गई, जबकि दो एनआरआई सहित 35 यात्री घायल हो गए। प्रत्यक्षदर्शियों के अनुसार हादसा बस चालक की नींद की झपकी की वजह से हुआ। घायलों को दूसरे वाहनों से अस्पताल भेजा गया।
घटना शनिवार सुबह 4:30 बजे की है। हरियाणा रोडवेज दिल्ली डिपो की बस चंडीगढ़ से 40 यात्रियों को लेकर दिल्ली जा रही थी। डीपीएस के सामने ट्राले में पीछे से बस टकरा गई। परिचालक की सीट पर बैठी राजस्थान के जोधपुर चौपा सैनी हाउसिंग की 24 वर्षीय आकांशा सोलंकी अगले शीशे की जगह से गिरते हुए जीटी रोड पर जा गिरी और बस के पहिए के नीचे आने से उसकी मौके पर ही मौत हो गई।
वहीं, बस में यात्री जबरदस्त झटके लगने से ग्रिल, खिड़की, सीट व पायदान से टकराकर जख्मी हो गए। चीख पुकार सुनकर आसपास के लोग मौके पर पहुंचे और घायलों को बस से बाहर निकला। सूचना मिलते ही हाईवे पुलिस व एंबुलेंस मौके पर पहुंची और घायलों को पानीपत के सामान्य अस्पताल में भर्ती कराया, जहां से डॉक्टरों ने प्राथमिक उपचार के बाद घायलों को पीजीआई रोहतक व दिल्ली रेफर कर दिया।
पुलिस ने पोस्टमार्टम करवाकर शव परिजनों को सौंप दिया। शव का संस्कार जोधपुर में किया जाएगा। समालखा थाना में हिमाचल प्रदेश के जगदीश की शिकायत पर ट्राला चालक पर केस दर्ज कर लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn